Razlika između odobrenih sredstava za preuzimanje obveza i odobrenih sredstava za plaćanje proizlazi iz činjenice da se diferencirana odobrena sredstva koriste za određene mjere koje izravno provodi Komisija. To se uglavnom odnosi na mjere promocije poljoprivrednih proizvoda te na strategiju politike i mjere usklađivanja.

Privremena potrošnja odobrenih sredstava EFJP-a do 31.12.2018.

·872 milijuna EUR za operativne fondove za organizacije proizvođača u sektoru voća i povrća i

·17 402 milijuna EUR za program osnovnog plaćanja.

U Prilogu, u kojem se navodi privremeno izvršenje proračuna za 2018., u iznose odobrenih proračunskih sredstava na razini članka za sektor voća i povrća i članka za proizvodno nevezana izravna plaćanja nisu uključeni prethodno navedeni namjenski prihodi. Riječ je o izglasanim odobrenim sredstvima koja za navedene članke iznose 531,8 milijuna EUR odnosno 34 309,1 milijun EUR.

Ubrajajući prihode namijenjene tim člancima, u proračunu za 2018. predviđeno je ukupno 931,8 milijuna EUR za voće i povrće te 35 385 milijuna EUR za proizvodno nevezana izravna plaćanja.

3.Napomene o privremenom izvršenju proračuna EFJP-a za 2018.

U ovom Izvješću predstavljeno je privremeno izvršenje proračuna EFJP-a za 2018., a pojedinosti su navedene u Prilogu. Ukupni rashodi u iznosu od 43 926,6 milijuna EUR najvećim dijelom uključuju rashode EFJP-a u okviru podijeljenog upravljanja, kako su ih prijavile države članice u razdoblju od 16. listopada 2017. do 15. listopada 2018., i smanjenja mjesečnih nadoknada koja su uvedena tijekom proračunske godine. Uključuju i procjenu rashoda u okviru izravnog upravljanja u iznosu od oko 15,6 milijuna EUR, za koje se predviđa da će nastati do 31. prosinca 2018.

U nastavku teksta ukratko se komentiraju određeni proračunski članci u kojima su zabilježene znatnije razlike između stvarno nastalih rashoda i odgovarajućih odobrenih sredstava uključenih u proračun za 2018.

3.1.Tržišne mjere

Iznos povučenih odobrenih sredstava za intervencije na poljoprivrednim tržištima premašivao je odobrena sredstva za 351,3 milijuna EUR. U taj je iznos uključeno procijenjenih 6,4 milijuna EUR rashoda za mjere promicanja u okviru izravnog upravljanja, za koje se predviđa da će nastati do 31. prosinca 2018. No, ako se u obzir uzmu namjenski prihodi u iznosu od 400 milijuna EUR dodijeljeni za program voća i povrća, to rezultira nedovoljnim izvršenjem u iznosu od –48,7 milijuna EUR (odnosno samo –1,8 %).

3.1.1.Voće i povrće

Do navodnog prekomjernog izvršenja u iznosu od 333,3 milijuna EUR došlo je zato što nisu uzeti u obzir prihodi namijenjeni tom proračunskom članku. Ako se uključe ti prihodi, nedovoljno izvršenje iznosi –66,7 milijuna EUR (vidjeti bilješku (*) u Prilogu). To je uglavnom posljedica manjih plaćanja za operativne programe za organizacije proizvođača u nekim državama članicama.

3.1.2.Proizvodi u sektoru vinogradarstva

Konačni iznos povučenih sredstava za taj članak rezultira nedovoljnim izvršenjem od –89,9 milijuna EUR, uglavnom zbog manjih plaćanja od očekivanih u nekim državama članicama.

3.1.3.Mlijeko i mliječni proizvodi

Prekomjerno izvršenje u iznosu od 167 milijuna EUR u sektoru mlijeka objašnjava se prodajom obranog mlijeka u prahu s gubitkom, i to uglavnom amortizacijom zaliha obranog mlijeka u prahu na kraju godine.

3.1.4.Svinjsko meso, jaja i perad, pčelarstvo i ostali proizvodi životinjskog podrijetla

U prijašnjim godinama taj proračunski članak obuhvaćao je rashode za pčelarstvo i mjere za sektor svinjskog mesa. U 2018. u okviru tog članka financiraju se potpora za pčelarstvo i izvanredne mjere potpore tržištu koje se odnose na bolesti životinja. Ovogodišnji model izvršenja stoga se razlikuje od profila izračunanog na temelju modelâ iz prethodnih godina. Ukupni rashodi za taj proračunski članak niži su za 31,1 milijun EUR nego što je prvotno predviđeno u proračunu, posebno jer su konačni rashodi koje su države članice prijavile za izvanredne mjere potpore bili manji od proračunskih iznosa.

3.1.5.Školski programi

Od školske godine 2017./2018. spojeni su prethodno odvojeni programi voća u školama i mlijeka u školama. Profil rashoda za proračunski članak 05 02 18 izrađen je na temelju modela izvršenja prethodnih odvojenih programa u školama. Ukupni rashodi na kraju godine za taj proračunski članak niži su za 32,2 milijuna EUR od predviđenih proračunskih iznosa.

3.2.Izravna plaćanja